კუნძული ერნსტ ტელმანი

კუნძული ერნსტ ტელმანი ან ერნსტ ტელმანის ყურე (ესპ. . Cayo Ernesto Thaelmann ან Cayo Blanco del Sur; გერმ. . Ernst-Thälmann-Insel ან Südliche weiße Insel)არის კუნძული კაზონესის ყურეში, რომლის სიგრძე 15 კმ-ია (9.3 მილი), ხოლო სიგანე — 500 მ (1,600 ფუტი). 1970-იან წლებში კუბამ პირობა დადო, რომ თავის არქიპელაგში მდებარე კუნძულს აღმოსავლეთ გერმანიას გადასცემდა, რის შემდეგაც, გერმანელი კომუნისტის, ერნსტ ტელმანის პატივსაცემად, მაშინდელ კაიო ბლანკო დელ სურს სახელი შეუცვალეს. იმის გამო, რომ კუნძული არ იყო ნახსენები დოკუმენტებში, რომლებიც აღმოსავლეთ გერმანიას გაერთიანებულ გერმანიასთან აერთიანებდა, სხვადასხვა მხარე ამტკიცებდა, რომ ის ყოფილი ქვეყნის ტერიტორიად რჩებოდა. თუმცა, კუბამ უარყო ეს არგუმენტი და კუნძულზე საკუთარი იურისდიქცია დაადასტურა. ისტორია 1970-იან წლებში აღმოსავლეთ გერმანიაში სახელმწიფო ვიზიტის დროს, კუბის პრემიერ-მინისტრმა ფიდელ კასტრომ პირობა დადო, რომ მისი ქვეყანა კუნძულს თავის კომუნისტ მოკავშირეს გადასცემდა. 1972 წლის ივნისში აღმოსავლეთ გერმანიის გენერალური მდივნის, ერიხ ჰონეკერის სახელმწიფო ვიზიტის ფარგლებში, კასტრომ კაიო ბლანკო დელ სურს (ინგლისურად: Southern White Key) სახელი შეუცვალა გერმანელი კომუნისტი პოლიტიკოსისა და აქტივისტის, ერნსტ ტელმანის პატივსაცემად. „Neues Deutschland“-ში გამოქვეყნებული სტატიის თანახმად, მან ასევე გამოაცხადა, რომ კუნძულის ერთ-ერთ სანაპიროს Playa República Democrática Alemana ინგლ. : German Democratic Republic Beach, გერმ. : DDR-Strand) ეწოდა. აღმოსავლეთ გერმანიის სახელმწიფო ტელევიზიის საინფორმაციო გამოშვებამ, „Aktuelle Kamera“-მ, 1972 წლის აგვისტოში გააშუქა ცერემონია და ტელმანის ბიუსტის გახსნა, რომელსაც აღმოსავლეთ გერმანიის ელჩი, დელეგატები და კუბის წარმომადგენლები ესწრებოდნენ. 1975 წლის მარტში აღმოსავლეთ გერმანიის მთავრობამ მომღერალი ფრანკ შობელი კუბაში მუსიკალური ვიდეოების გადასაღებად გაგზავნა. გადაღებული იქნა კუნძულის კადრებიც, რომლებიც მოგვიანებით შევიდა დოკუმენტურ ფილმში, სადაც კუნძული აღმოსავლეთ გერმანიისა და კუბის მეგობრობის სიმბოლოდ იყო წარმოჩენილი. 1990 წელს ცივი ომის დასრულებამ გამოიწვია აღმოსავლეთ გერმანიის მთავრობის დაშლა და მისი ტერიტორიის შეერთება დასავლეთ გერმანიის ფედერაციულ რესპუბლიკასთან. თუმცა, გაერთიანების ხელშეკრულებაში არ იყო ნახსენები კუნძული ერნსტ ტელმანი, როგორც გაერთიანებული ქვეყნის ტერიტორია, რამაც გამოიწვია კამათი მის სტატუსთან დაკავშირებით. გაერთიანების დროს ან მას შემდეგ არცერთ გერმანულ სახელმწიფოს კუნძული არ უმართავს. მოლოსიის რესპუბლიკა, მიკრონაცია, რომელსაც საერთაშორისო აღიარება არ გააჩნია, აცხადებს, რომ ომშია აღმოსავლეთ გერმანიასთან იმ საბაბით, რომ ქვეყანა კვლავ არსებობს ერნსტ ტელმანის კუნძულის მეშვეობით. 1998 წელს კუნძულზე ამოვარდა ქარიშხალი მიჩი, რომელმაც ტელმანის ბიუსტი ჩამოანგრია. გერმანულმა ონლაინ გაზეთმა 2001 წელს კუნძულის მონახულება სცადა იმ წინაპირობით, რომ ეს გერმანიის ტერიტორია იყო, თუმცა ამაზე უარი მიიღეს. გერმანიაში კუბის საელჩოს განცხადებით, სახელის შეცვლა იყო „სიმბოლური აქტი“ და გერმანიის საგარეო საქმეთა სამინისტრო დაეთანხმა, რომ ეს არ ყოფილა საჩუქარი, არამედ მხოლოდ სახელის შეცვლა, და კუნძული კუბისგან რეალურად არასდროს გადაცემულა. გარე ბმულები Spiegel Online: "Ernst-Thälmann-Insel – DDR unter Palmen" (in German) სქოლიო